## Pravilnik o tehničkim i mjeriteljskim zahtjevima za ovlašćivanje servisa za pripremu mjerila vremena za periodično registriranje srednje vrijednosti vršne električne snage za ovjeravanje

### NN 154/2004 (5.11.2004.), Pravilnik o tehničkim i mjeriteljskim zahtjevima za ovlašćivanje servisa za pripremu mjerila vremena za periodično registriranje srednje vrijednosti vršne električne snage za ovjeravanje

# DRŽAVNI ZAVOD ZA NORMIZACIJU I MJERITELJSTVO

2697

Na temelju članka 8. stavka 5.
Zakona o mjeriteljstvu (»Narodne novine«, broj 163/03), ravnatelj Državnog
zavoda za normizaciju i mjeriteljstvo donosi

## PRAVILNIK

### O TEHNIČKIM I MJERITELJSKIM ZAHTJEVIMA ZA OVLAŠĆIVANJE SERVISA ZA PRIPREMU MJERILA VREMENA ZA PERIODIČNO REGISTRIRANJE SREDNJE VRIJEDNOSTI VRŠNE ELEKTRIČNE SNAGE ZA OVJERAVANJE

I. OPĆE ODREDBE

Članak 1.

Ovim se pravilnikom propisuju
tehnički i mjeriteljski zah­tje­vi za ovlašćivanje servisa za pripremu mjerila
vremena za periodično registriranje srednje vrijednosti vršne električne snage
(u daljnjem tekstu: mjerila vremena) za ovjeravanje.

Članak 2.

Ovlašteni servis (u daljnjem
tekstu: servis) pregledava, popravlja i ispituje mjerila vremena radi pripreme
za ovjeravanje, a Državni zavod za normizaciju i mjeriteljstvo (u daljnjem
tekstu: Zavod) ovjerava mjerila vremena.

Članak 3.

Priprema mjerila vremena za
ovjeravanje, u smislu ovoga pravilnika, podrazumijeva pregled i, po potrebi,
popravak mjerila vremena (servisiranje), pripremu mjerila vremena, pripremu
opreme za ispitivanje mjerila vremena, ispitivanje mjerila vremena, tj.
provjeru mjeriteljskih značajka mjerila vremena te pisanje izvješ­ća o
ispitivanju mjerila vremena.

II. TEHNIČKI I MJERITELJSKI
ZAHTJEVI KOJE MORA ISPUNJAVATI SERVIS

Članak 4.

Servis
mora ispunjavati zahtjeve propisane zakonom i zahtjeve koji se odnose na:

1.
opremu za ispitivanje mjerila vremena

2.
prostoriju za ispitivanje mjerila vremena

3.
radnike

4.
propisanu dokumentaciju.

Članak
5.

Oprema
za ispitivanje mjerila vremena mora omogućiti ispitivanje mjerila vremena
jednom od ovih metoda:

1.
metodom usporedbe s osnovnim satom

2.
metodom određivanja razlika dnevnog hoda mjerila vremena

3.
metodom automatskog registriranja trenutka otvaranja i trenutka zatvaranja
uklopnika mjerila vremena.

Članak
6.

Potrebna
oprema za ispitivanje mjerila vremena je:

1.
etalonski uređaj koji može biti osnovni kvarcni sat sa satnim komparatorom
i/ili automatski uređaj za ispitivanje mjerila vremena

2.
sekundomjer

3.
voltmetar

4.
sklop za ispitivanje uklopnika najviše vrijednosti snage (mjerilo vremenskog
razmaka)

5.
sklop za promjenu napona navijanja pogonskog motora mjerila vremena

6.
sinkroni sat

7.
stalak ili ploča za postavljanje mjerila vremena na kojima su signalne
svjetiljke

8.
kontrolni termometar za mjerenje temperature zraka radnog okoliša, mjernog
područja od 0 °C do +35 °C, kojemu najmanji podjeljak pokazuje najviše 1 °C

9.
kontrolni higrometar za mjerenje relativne vlažnosti zraka radnog okoliša,
kojemu najmanji podjeljak pokazuje najviše 5 %.

Etaloni
koji se upotrebljavaju za ovjeravanje mjerila vremena moraju biti umjereni, a
ostala mjerna oprema mora biti ovjerena ili umjerena.

Članak
7.

Pogreška
etalonskog uređaja za ispitivanje mjerila vremena ne smije biti veća od 0,1
s/24 h, što odgovara stabilnosti njihove vremenske baze od 1 x 10-6.

Članak
8.

Osnovni
kvarcni sat mora omogućiti očitavanje sekundi te mora imati rezervno napajanje
za najmanje 12 h.

Članak
9.

Satni
komparator mora omogućiti određivanje trenutačne vrijed­nosti dnevnog hoda
mjerila vremena u opsegu od ± 30 s/24 h, s točnošću očitavanja najmanje 2 s/24
h.

Članak
10.

Automatski
uređaj za ispitivanje mjerila vremena mora omo­gućiti očitavanje vremena s
točnošću 1 s i registriranje trenutka otva­ranja uklopnika mjerila vremena, s
točnošću 0,1 s.

Članak 11.

Za ispitivanje mjerila vremena
mogu se upotrebljavati meha­nički, elektromehanički i elektronički
sekundomjeri.

Članak 12.

Voltmetar koji se upotrebljava
pri ispitivanju mjerila vremena mora biti razreda točnosti najmanje 1,5.

Članak 13.

Sklop za ispitivanje uklopnika
najviše vrijednosti snage mo­ra biti konstruiran tako da pogreška koja nastaje
zbog pokretanja i zaustavljanja te zbog vlastitog hoda ne bude veća od 0,1 s u
vremenskom razmaku od 1 h.

Članak 14.

Sklop za promjenu napona
navijanja pogonskog motora mjerila vremena može biti autotransformator ili
naponski dio uređaja za ispitivanje brojila električne energije. Snaga tog ­sklopa
mora biti u skladu s brojem ispitivanih mjerila vremena.

Članak 15.

Ako osnovni kvarcni sat, pri
primjeni metode usporedbe s osnovnim satom, nije dovoljno vidljiv, potrebno je
upotrijebiti i sinkroni sat.

Sinkroni sat mora biti tako
konstruiran da se njime mogu očitavati sekunde, a njihovo pokazivanje mora biti
u skladu s pokazivanjem osnovnog sata.

Članak 16.

Stalak ili ploča za postavljanje
mjerila vremena mora:

1. imati mjesto za
postavljanje najmanje pet mjerila vremena

2. omogućiti uspravni položaj
mjerila vremena

3. omogućiti očitanje
(pomoću odgovarajućih signalnih svjetiljki) mjerila vremena.

Članak
17.

Servis
treba biti opremljen elektroničkim računalom (PC) s mogućnošću povezivanja s
bazom podataka Zavoda.

Članak
18.

Servis
mora imati prostoriju za ispitivanje mjerila vremena koja mora biti odvojena od
prostorija za pripremu.

Prostorija
za ispitivanje mjerila vremena mora:

1.
biti čista, suha i dovoljno prostrana za neometano ispitivanje mjerila vremena

2.
biti dovoljno prostrana za smještaj potrebne opreme

3.
biti zaštićena od izravna sunčeva utjecaja

4.
imati namještaj za smještaj mjerila vremena koja se ispituju

5.
imati namještaj za smještaj mjerila vremena koja su ovje­rena

6.
imati dnevnu i odgovarajuću opću i posebnu električnu rasvjetu

7.
imati mogućnost održavanja temperature radnog okoliša u granicama (23 ± 3) °C i
relativne vlažnosti zraka u granicama od 40 % do 70 %

8.
imati tako izvedena ulazna vrata da je omogućena kontrola ulaska u tu
prostoriju.

U prostoriji za ispitivanje
mjerila vremena i u njezinoj okolici ne smije biti izvora potresa i vibracija
koji bi mogli utjecati na točnost mjerenja.

Članak 19.

Servis mora imati najmanje dva
radnika koji obavljaju poslove pripreme mjerila vremena za ovjeravanje.

Radnici iz stavka 1. ovoga
članka moraju imati najmanje SSS tehničkog smjera i 3 godine radnog iskustva na
poslovima ispitivanja, proizvodnje ili servisiranja mjerila vremena, ili
najmanje KV tehničke struke i najmanje 4 godine radnog iskustva na poslovima
ispitivanja, proizvodnje ili servisiranja mjerila vremena te moraju poznavati
propise o postupcima i metodama ispitivanja mjerila vremena.

Članak 20.

Servis mora imati ovu
dokumentaciju:

1. registracijski akt ili
rješenje o obrtu i obrtnicu

2.
radne knjižice zaposlenih osoba

3.
propise iz područja ispitivanja i ovjeravanja mjerila vremena

4.
naputak proizvođača o upotrebi opreme za ispitivanje

5.
naputak o održavanju i praćenju ispravnosti opreme za ispitivanje

6.
obrasce zahtjeva za ovjeravanje mjerila vremena, izvješća o ispitivanju mjerila
vremena i dr.

7.
preslike rješenja o odobrenju tipa mjerila za mjerila vremena koji se
ovjeravaju kod pravne osobe

8.
popis opreme za ispitivanje s tehničkim podacima i podacima o ovjeravanju i/ili
umjeravanju i ovjernicama i/ili potvrdama o umjeravanju.

Članak
21.

Servis
tijekom svoga rada mora:

1.
pripremati za ovjeravanje mjerila vremena koji imaju va­ljano rješenje o
odobrenju tipa mjerila, u skladu s odobrenim postupkom ispitivanja mjerila
vremena

2.
obavijestiti Zavod o svakoj promjeni koja bi mogla utjecati na osposobljenost u
ispunjavanju uvjeta propisanih ovim pravil­nikom te upotrebljavati samo opremu
za ispitivanje mjerila vremena s valjanom ovjernicom ili potvrdom o umjeravanju

3.
najmanje jednom godišnje obavješćivati Zavod o obavlje­nim ovjeravanjima
odnosno umjeravanjima svoje mjerne opreme

4. najmanje jednom godišnje
sudjelovati u usporedbenim mje­renjima na zahtjev Zavoda.

Članak 22.

Servis mora čuvati izvješća o
ispitivanju na elektroničkom mediju ili u tiskanom obliku najmanje jednu godinu
nakon isteka valjanosti ovjere.

III. PRIJELAZNE I ZAVRŠNE
ODREDBE

Članak 23.

Servisu koji ispunjava uvjete
propisane ovim pravilnikom izdaje se rješenje koje važi najdulje 3 (tri) godine
od dana njegove pravomoćnosti.

Članak 24.

Danom stupanja na snagu ovoga
pravilnika prestaje važiti Pravilnik o uvjetima kojima moraju udovoljavati
potvrđeni mjeriteljski laboratoriji za ovjeravanje uklopnih satova (»Narodne
novine« broj 9/02).

Članak 25.

Do ovlaštenja servisa u smislu
odredaba ovoga pravilnika, poslove ovlaštenog servisa obavljat će pravne ili
fizičke osobe koje su za poslove pripreme mjerila vremena za ovjeravanje bile
ovlaštene na temelju Pravilnika o uvjetima kojima moraju udovoljavati potvrđeni
mjeriteljski laboratoriji za ovjeravanje uklopnih satova (»Narodne novine« broj
9/02).

Članak 26.

Ovaj pravilnik stupa na snagu
osmoga dana od dana objave u »Narodnim novinama«.

Klasa: 011-02/04-07/21
Urbroj: 558-03/6-04-1
Zagreb, 26. listopada 2004.

Ravnatelj
Državnog zavoda za normizaciju
i mjeriteljstvo
**dr****.
sc****. Marijan Andrašec, dipl. ing.,** v. r.

Pravilnik, NN 154/2004-2697